Knut Tore Apeland

**Knut Tore Apeland** () er ein norsk tidlegare kombinertrennar og skihoppar frå Haukeli i Vinje. Han sigra i sju tevlingar i verdscupen i kombinert og vann i 1996 verdscupen samanlagt. Apeland fekk sølv i kombinert under VM i 1993 og vart verdmeister for Noreg i lagtevlinga under ski-VM 1997 i Trondheim. Han fekk OL-sølv for lag i 1992 og 1994, samt VM-sølv for lag i 1993 og 1995.

## Karriere
Den 29. desember 1988 i Oberwiesenthal deltok Apeland i sitt andre verdscuprenn, der han gjekk heilt til topps framom Klaus Ofner. Seinare i sesongen vart Apeland nummer tre i Holmenkollen. I byrjinga av mars 1990 vann han sin andre siger i verdscupen, då han etter kombinertøvinga i Lahti hadde Allar Levandi på plassen bak seg, estlendaren Levandi representerte den gongen Sovjetunionen. I 1991-sesongen var ein fjerdeplass Apelands beste verdscupresultat.

Apeland fekk sin fyrste internasjonale meisterskapsmedalje då han i Albertville var med på det norske tremannslaget som erobra sølvmedaljen i lagtevlinga under OL. I den individuelle tevlinga kom han på tiandeplassen. Elles i sesongen kom han to gongar på tredjeplass i individuelle verdscuprenn. Under verdsmeisterskapen i Falun i 1993 sikra Apeland seg to sølvmedaljar, både i den individuelle kombinerttevlinga og i lagtevlinga. Kenji Ogiwara frå Japan vann den individuelle tevlinga 1.34 minuttar føre Apeland, medan Trond Einar Elden og Bjarte Engen Vik kom på dei to neste plassane.

I OL-året 1994 var Apeland på pallen i tre verdscuprenn i månadene føre Lillehammer. Han fekk ein ny lagsølv dei olympiske leikane og vart nummer elleve individuelt. Apeland opna 1994/95-sesongen med å vinne opningsrennet i Steamboat Springs framom landsmennene Bjarte Engen Vik og Fred Børre Lundberg. Seinare vart det ein ny verdscupsiger i Vuokatti, med landsmannen Halldor Skard på andreplassen. I mars 1995 var det ski-VM i Thunder Bay, der Apeland vann eitt nytt VM-sølv i øvinga for lag.

1996-sesongen vart Apelands største sesong. I fråvære av ein internasjonal meisterskap vann han verdscupen 1996. Han opna sesongen med siger i St. Moritz og ein andreplass i Val di Fiemme. I januar månad tok han tre tredjeplassar på rad, før han i byrjinga av februar gjekk til topps i Seefeld. Deretter noterte han seg for ein andreplass og ein fjerdeplass, før han vann i Trondheim. I mars månad vart han høvesvis nummer to, fem og to i renna i [Lahti, Falun og Oslo.

I verdsmeisterskapen 1997 i Trondheim lukkast det fullt ut for Apeland og Noreg i lagtevlinga. Etter å ha vorte nummer sju i den individuelle tevlinga, gjekk Apeland tredjeetappen for Noreg i det avsluttande langrennet i lagtevlinga. Dei andre på vinnarlaget var Halldor Skard, Bjarte Engen Vik og ankermannen Fred Børre Lundberg. Apeland deltok i si siste internasjonale meisterskapstevling då han vart nummer 16 i ski-VM 1999 i Ramsau.

### Besteplasseringar i internasjonale meisterskap og renn
*1989: Vinnar i Oberwiesenthal
*1990: Vinnar i Lahti
*1991: Nr 4 i Lahti
*1992: Nr 3 i Courchevel og Lahti. OL-sølv i lag
*1993: VM-sølv i Falun, og VM-sølv i lag
*1993/94: Nr 2 i St. Moritz. OL-sølv i lag
*1994/95: Vinnar i Steamboat Springs og i Vuokatti. Nr 6 i ski-VM i Thunder Bay. VM-sølv i lag
*1995/96: Vinnar i St. Moritz, Seefeld og Trondheim
*1996/97: Gullmedalje i lag i ski-VM i Trondheim. Nr 4 i Steamboat Springs
*1998: Nr 12 i to renn (halvprogram)
*1999: Nr 3 i Val di Fiemme. 
*2000: Nr 7 i Nozawa Onsen (halvprogram)

### Medaljar og besteplasseringar i noregsmeisterskap
*Ski-NM 1989: Bronsemedalje på Geilo
*Ski-NM 1990: Bronsemedalje på Gjøvik
*Ski-NM 1991: Bronsemedalje i Misvær
*Ski-NM 1992: Bronsemedalje i Trondheim
*Ski-NM 1993: Sølvmedalje på Lillehammer
*Ski-NM 1994: Nr 4 kombinert og nr 5 i hopprennet i normal bakke i Vegårshei
*Ski-NM 1995: Bronsemedalje i Oslo
*Ski-NM 1996: Nr 4 i Stryn
*Ski-NM 1997: Nr 7 i Mo i Rana
*Ski-NM 1998: Nr 5 i Berkåk
*Ski-NM 1999: Nr 5 på Raufoss
*Ski-NM 2000: Nr 4 på Vang

## Kjelder
**Sportsboken*, aktuelle årgangar

## Bakgrunnsstoff
*Knut Tore Apeland i fis-ski.com
* Knut Tore Apeland i olympedia.org